।।7.19।।उत्तरश्लोकस्य गतार्थत्वं परिहरति  ज्ञानीति। ज्ञानार्थसंस्कारो वासना तत्तज्जन्मनि पुण्यकर्मानुष्ठानजनिता बुद्धिशुद्धिस्तदाश्रयाणां तद्वतामनन्तानां जन्मनामिति यावत्। ज्ञानवत्त्वं प्राक्तनेष्वपि जन्मसु संभावितमित्याशङ्क्याह  प्राप्तेति। ज्ञानवतो भगवत्प्रतिपत्तिं प्रश्नद्वारा विवृणोति  कथमिति। यथोक्तज्ञानस्य तद्वतश्च दुर्लभत्वं सूचयति  य एवमिति। महत्सर्वोत्कृष्टमात्मशब्दितं वैभवमस्येति महात्मा। महात्मत्वे फलितमाह  अत इति। तत्र वाक्योपक्रमानुकूल्यं कथयति  मनुष्याणामिति।